[pic] | AZ EURÓPAI KÖZÖSSÉGEK BIZOTTSÁGA |

Brüsszel, 22.9.2008

COM(2008) 578 végleges

2006/0136 (COD)

A BIZOTTSÁG KÖZLEMÉNYE AZ EURÓPAI PARLAMENTNEK

az EK-Szerződés 251. cikke (2) bekezdésének második albekezdése alapján a Tanácsnak a növényvédő szerek forgalomba hozataláról szóló európai parlamenti és tanácsi rendelet elfogadására vonatkozó közös álláspontjáról

(előterjesztő: a Bizottság)

A BIZOTTSÁG KÖZLEMÉNYE AZ EURÓPAI PARLAMENTNEK

az EK-Szerződés 251. cikke (2) bekezdésének második albekezdése alapjána Tanácsnak a növényvédő szerek forgalomba hozataláról szóló európai parlamenti és tanácsi rendelet elfogadására vonatkozó közös álláspontjáról

1. ELŐZMÉNYEK

A javaslatnak az Európai Parlamenthez, illetve a Tanácshoz történő továbbításának időpontja (COM((2006)0388 végleges – 2006/0136(COD) dokumentum): | 2006. július 19. |

Az Európai Gazdasági és Szociális Bizottság véleményének kelte: | 2007. május 31. |

A Régiók Bizottsága véleményének kelte: | 2007. február 13. |

Az Európai Parlament (első olvasatban elfogadott) véleményének kelte: | 2007. október 23. |

A módosított javaslat továbbításának időpontja: A politikai megállapodás időpontja: | 2008. március 11. 2008. június 23. |

A közös álláspont elfogadásának időpontja: | 2008. szeptember 15. |

2. A BIZOTTSÁG JAVASLATÁNAK CÉLJA

A javasolt rendelet felváltaná a növényvédő szerek forgalomba hozatalára vonatkozó hatályos jogszabályt (91/414/EGK tanácsi irányelv) úgy, hogy közben alaposan felülvizsgálja a hatóanyagok és a növényvédő szerek biztonsági értékelésére vonatkozó eljárásokat. Az irányelvben meghatározott kétlépcsős eljárást azonban megtartja:

- A hatóanyagokat uniós szinten hagynák jóvá;

- A jóváhagyott hatóanyagokat tartalmazó növényvédő szereket a tagállamok engedélyeznék.

Az egyszerűsítés céljából a rendelet hatályon kívül helyezné a meghatározott hatóanyagokat tartalmazó növényvédő szerek forgalomba hozatalának és használatának tilalmáról szóló 79/117/EGK tanácsi irányelvet is. A javaslat elsősorban az emberek, az állatok és a környezet magas szintű védelmének megőrzésére, a jelenleg használatos jóváhagyási és engedélyezési eljárásból eredő adminisztratív terhek csökkentésére, valamint nagyobb mértékű harmonizációra irányul.

E javaslatot a peszticidek fenntartható használatára vonatkozó tematikus stratégiával, a növényvédő szerek használata terén létező joghézag megszüntetését célzó keretirányelvre vonatkozó javaslattal, valamint a növényvédő szerek forgalomba hozatalára és használatára vonatkozó statisztikák gyűjtéséről szóló rendeletjavaslattal együtt egy csomagnak kell tekinteni.

3. ÉSZREVÉTELEK A KÖZÖS ÁLLÁSPONTHOZ

3.1. Általános észrevétel

A Bizottság támogatja a Tanács által 2008. szeptember 15-én elfogadott közös álláspontot. Az álláspont összhangban van a Bizottság eredeti javaslatában foglalt célokkal és felfogással, és tükrözi az Európai Parlament által javasolt számos módosítás alapelveit.

3.2. Az Európai Parlament első olvasata során bevezetett módosítások

A Bizottság által elfogadott és a közös állásponttal összhangban lévő módosítások:

Az Európai Parlament 5., 14. és 18. módosítását, melyek megerősítik a 8., 17. és 21. preambulumbekezdésben szereplő kijelentéseket, a Bizottság részben átvette. A 8. preambulumbekezdés az európai mezőgazdaság versenyképességének védelmét célzó intézkedést vezet be. A 17. preambulumbekezdést kiegészítették a lehetőség szerint helyettesítendő anyagokra tett utalással. A 21. preambulumbekezdést az emberek vagy az állatok egészségére gyakorolt esetleges káros hatás értékelésében a népesség érzékeny csoportjaira tett utalással egészítették ki.

A Bizottság teljes egészében átvette a közvetlen veszélyeztetés esetén a növényvédő szer haladéktalan ártalmatlanításáról szóló 20. cikkre vonatkozó 96. módosítást.

A 159. módosítás változtatás nélkül bekerült a közös álláspontba és a Bizottság által módosított javaslatba. Ez a módosítás a növényvédő szerek engedélyének visszavonásáról vagy módosításáról szóló 43. cikket azzal a lehetőséggel egészíti ki, hogy a tagállamok felülvizsgálhatják az engedélyt, ha arra következtetésre jutnak, hogy a 2000/60/EK irányelv (vízügyi keretirányelv) céljait nem lehet elérni.

A Bizottság a kisebb jelentőségű felhasználásokról szóló, 175–180. és 196. módosítás legtöbb elemét – melyek a kisebb jelentőségű felhasználások engedélyezését hivatottak elősegíteni – elfogadta. A közös álláspontot a kisebb jelentőségű felhasználások vonatkozásában kibővítették a felelősséggel és az adatvédelem kiterjesztésével kapcsolatos elemekkel. Ezenkívül a közös álláspont átvette az 59. módosításban a kisebb jelentőségű felhasználásra javasolt meghatározást, míg a Bizottság módosított javaslatában a kisebb jelentőségű felhasználásról szóló 49. cikk tartalmazza ugyanezt.

A Tanács és a Bizottság elfogadta az Európai Parlament által a 45. és a 286. módosításban javasolt, új, a párhuzamos forgalmazásról szóló 49. cikk a) pontjának a beillesztését. A közös álláspont szövege azonban a Bíróság közelmúltbeli esetekben hozott ítéletét tükrözi. Ezenkívül a 65. cikk is kibővült a párhuzamos forgalmazás ellenőrzésének szükségességével.

A 189. módosítás szintén változtatás nélkül került be a közös álláspontba és a Bizottság által módosított javaslatba. Ez a módosítás azzal a lehetőséggel bővíti ki az 53. cikket, hogy a tagállamok ideiglenes védintézkedéseket hozzanak, amennyiben esetlegesen ártalmas hatásokra utaló információk birtokába jutnak.

A Bizottság elfogadta, hogy a 63. cikket kibővítsék a „reklám” meghatározásával. Ez a közös álláspont 3. cikkében szerepel.

A közös álláspont – a Bizottság módosított javaslatával összhangban – a II. melléklet 3.6.3.–3.6.5. pontjában részletesen meghatározza az „elhanyagolható érintkezést”. Ez összhangban áll a 300. módosítással. A közös álláspont azonban – az expozíciótól függetlenül – teljes mértékben kizárja a mutagén anyagokat.

Ezenkívül a fejlődési neurotoxicitás és az immunotoxikus hatások, amelyek az Európai Parlament javaslata szerint kizárást vonnának maguk után, a közös álláspontban – csakúgy mint a Bizottság módosított javaslatában – bekerültek a lehetőség szerint helyettesítendő anyagok meghatározásának kritériumai közé. Az a 248. módosításban szereplő pontosítás is bekerült, mely szerint egy anyag lehetőség szerint helyettesítendő anyag, ha a vonatkozó kritériumok közül akár egy is teljesül.

A kis kockázatú anyagokkal kapcsolatban a közös álláspontba a 301. módosítással összhangban bekerültek azok a kritériumok, amelyek alapján az anyagokat ki kell zárni a „kis kockázatú” anyagok meghatározásából. A II. melléklet 5. része bővült ezzel a rendelkezéssel. Egy lényeges különbség van, amely a „túlérzékenységet kiváltó” anyagokkal kapcsolatos, mivel a módosítás csak a „túlérzékenységet kiváltó vegyi anyagokra” utal, míg a Bizottság a módosított javaslatában és a közös álláspontban a túlérzékenység kiváltását említi általánosan, ami ily módon a mikroorganizmusokra is vonatkozik. A 22. cikkbe bekerült az a rendelkezés, amely szerint a Bizottság felülvizsgálja, és szükség esetén meghatározza a kis kockázat kritériumait, ám az Európai Parlament által javasolt egy éves határidő nélkül.

A Bizottság átvett más olyan módosításokat is, amelyek pontosítják a szöveget vagy pontosabban meghatározzák az eljárásokat. Ezek a módosítások a következő cikkekbe kerültek be: az értékelőjelentés-tervezet készítéséről szóló 11. cikkbe, amely legfeljebb hat hónapos időszakot engedélyez a kiegészítő információk benyújtására, a Hatóság állásfoglalásának közzétételéről szóló 12. cikkbe, a jóváhagyott anyagok elektronikus formában elérhető, nyilvános jegyzékével kapcsolatos rendelkezésről szóló 13. cikkbe, a 27. cikkbe, amelyet a segédanyagok reális felhasználási feltételeire való utalással egészítettek ki, a 30. cikkbe, amelyet a kérelem adataira vonatkozóan az engedélyek konkrét tartalmával egészítettek ki, és a 36. cikkbe, amely a növényvédő szerek engedélyezési eljárásával kapcsolatban legfeljebb hat hónapos időszakot engedélyez a kiegészítő információk benyújtására. A 41. cikk azzal a rendelkezéssel bővült, amely szerint a tagállamok kérésre meg kell, hogy kapják a teljes dossziét. A 62. cikkbe bekerült az a rendelkezés, amely szerint a 91/414/EGK irányelv címkézésre vonatkozó hatályos előírásait be kell építeni a címkézésről szóló, bizottsági végrehajtási rendeletbe.

A közös álláspontba fel nem vett módosítások, amelyeket a Bizottság módosított javaslatában ennek ellenére – egy az egyben vagy újraszövegezés után – elfogadott:

A Parlament több módosításban is javaslatot tett a 2000/60/EK irányelvnek (vízügyi keretirányelv) való megfelelésre tett utalás bevezetésére. A Bizottság módosított javaslata a 14. preambulumbekezdésben, a 21. cikkben (A jóváhagyások felülvizsgálata) és a 43. cikkben (Engedély visszavonása vagy módosítása) támogatta ezeket. Csak az utóbbi módosítás került be a közös álláspontba is.

A 34. illetve a 35. preambulumbekezdés javasolt módosításai egészben, illetve részben bekerültek a módosított javaslatba. Ezek a lakosok és a járókelők védelmére, valamint arra vonatkoznak, hogy biztosítani kell, hogy a reklámok ne tévesszék meg a nagyközönséget.

Számos módosítás azt a célkitűzést támogatja, hogy minimálisra csökkenjen az állatkísérletek száma. Ezeknek a módosításoknak a többségét (24, 75, 92, 108, 225) a Bizottság átvette a 32. preambulumbekezdésben, valamint a 8., 18., 26., 59. és 75. cikkben.

A 34. módosítás a rendelet céljának az 1. cikkben történő pontosítására tesz javaslatot. A Bizottság elfogadta a magas szintű védelemre, az elővigyázatosság elvére, valamint az európai gazdálkodók rendelkezésére álló növényvédő szerek beszerezhetőségének összehangolására tett utalás átvételét.

A Bizottság az Európai Parlament által javasolt számos, új meghatározást átvett a 3. cikkben, mint például: párhuzamos forgalmazás, kis kockázat, referens tagállam, kísérletek és vizsgálatok, valamint a növényvédelem nem vegyi módszereinek meghatározása. Ez utóbbi fogalom a helyes növényvédelmi gyakorlat meghatározásába is bekerült.

Az Európai Parlament a jogi aktus különböző részeiben hangsúlyosan utalt a veszélyeztetett csoportokra, a 49. módosítás pedig be is vezeti az ilyen csoportok meghatározását. A Bizottság ezek többségét, valamint a veszélyeztetett csoportok meghatározását átvette a 3. cikkben.

Az integrált növényvédelem meghatározását kibővítették a kártevők elleni természetes védekező mechanizmusok alkalmazásának ösztönzésére tett utalással.

Ezenkívül a Bizottság az Európai Parlament 39. módosításával összhangban a problémás anyagok meghatározását kibővítette az endokrin rendszert károsító tulajdonságokkal, a neurotoxicitással, illetve az immunotoxicitással.

Az Európai Parlament javaslatával összhangban a 4. cikkben szereplő jóváhagyási kritériumokat kibővítették a veszélyeztetett csoportokra, a környezetben nagy távolságra szétterjedni képes anyag alkalmazásától távol eső helyekre, a nem célzott fajok viselkedésére gyakorolt hatására, valamint az ökoszisztémára gyakorolt hatására tett utalással. Ezenkívül azt is pontosították, hogy az analitikai módszereknek egységesnek és elég érzékenynek kell lenniük; ezt részben a közös álláspontba is átvették.

A Bizottság elfogadta, hogy a 20. cikkbe beillesszék a nem engedélyezett növényvédő szerek meglévő készleteinek legfeljebb egy éven belüli felhasználására vonatkozó türelmi idővel kapcsolatos 95. módosítást.

A 274. módosítás megállapítja, hogy a 178/202/EK rendelet által meghatározott élelmiszereket alapanyagoknak kell tekinteni, és a módosítást közvetlenül átvették a módosított bizottsági javaslat 23. cikkébe.

Az Európai Parlament a 64. cikkben (217. módosítás) azt a kötelezettséget rótta a gyártókra, hogy a szereket nyilvántartásba vételüket követően is kövessék nyomon; a Bizottság teljes egészében átvette ezt a rendelkezést.

Ezenkívül a Parlament a 220. módosításban arra tett javaslatot, hogy a nyomon követésről és ellenőrzésről szóló 65. cikket egészítsék ki a használati korlátozások betartásának a mezőgazdasági üzem szintjén történő ellenőrzésének szükségességével. Ez a pontosítás közvetlenül bekerült a módosított bizottsági javaslatba.

A Bizottság részben átvette a lehetőség szerint helyettesítendő anyagok jóváhagyásának kritériumaira vonatkozó 248. módosítást (II. melléklet, 4. pont). A szöveg a felszín alatti vizek szempontjából fennálló, potenciális nagy kockázatra, valamint a neurotoxikus, illetve immunotoxikus tulajdonságokra tett utalással is bővült.

Ezenkívül az egészségügyi kockázatok halmozódó és szinergikus hatásainak figyelembe vételére vonatkozó 252. módosítás részben bekerült a IV. melléklet összehasonlító vizsgálatra vonatkozó 2. részébe.

A többi módosítás, amelyeket a Bizottság módosított javaslatában átvett, a 29. cikkben megállapított azon előírásra vonatkozik, amely szerint egy növényvédő szer összetétele anélkül korlátozza a felhasználó veszélyeztetettségét és az egyéb kockázatokat, hogy a hatékonyság csorbát szenvedne, valamint a tagállamoknak a 49. cikkben megállapított azon kötelezettségére, hogy hivatalos honlapjukon állandóan legyen olvasható a kisebb jelentőségű felhasználások jegyzéke. A 9. cikk (2) bekezdésében a Bizottság hat hónapot javasolt a dosszié kiegészítésére, amennyiben bizonyos elemei hiányoznak, míg a közös álláspont három hónapról rendelkezik.

Komitológia

A Bizottság módosított javaslata és a közös álláspont általánosságban támogatta a komitológiáról szóló 2006/512/EK határozattal való, a Parlament módosításai szerinti összehangolást.

A 88., 94., 99., 100., 142., 143., 158., 185., 219., 224., 226. és 227. módosítás ellenőrzéssel történő szabályozási bizottsági eljárást vezet be azokra az esetekre, amikor a Bizottság szükségesnek ítéli a határidők lerövidítését (például hatékonyság a jóváhagyások megújításakor a határidők betartása érdekében, az emberek vagy állatok egészségét fenyegető veszély esetében alkalmazandó sürgősség). Továbbá az egyes hatóanyagok jóváhagyását mind a közös álláspont, mind a módosított javaslat olyan végrehajtási intézkedésként ítéli meg, amelyet a rendes szabályozási bizottsági eljárással összhangban kell elfogadni.

Bizonyos esetekben a Parlament együttdöntési eljárást javasol; a Bizottság és a Tanács azonban úgy véli, hogy az érintett intézkedések (ellenanyagok és kölcsönhatás-fokozók adataira vonatkozó követelmények, munkaprogramot megállapító rendelet, ellenőrzésről szóló rendelet) általánosak, és a rendelet kevésbé lényeges elemeit módosítják. Ezenkívül a Bizottság úgy ítéli meg, hogy az együttdöntési eljárás nem felelne meg az állandó aktualizálásra szoruló technikai rendelkezések esetében. Ezért azokat az ellenőrzéssel történő szabályozási bizottsági eljárással kell elfogadni.

A 120. módosítás együttdöntési eljárást írna elő egy olyan, egységes alapelvekről szóló rendelet elfogadásának esetében, amely a 91/414/EGK irányelv VI. mellékletében található követelményeket foglalná magában. A Bizottság és a Tanács úgy tekinti, hogy az alapdokumentum kiegészítése nem lényeges elemekkel pusztán technikai kiegészítés (a már meglévő követelmények egyszerű átvétele), következésképpen a tanácsadó-bizottsági eljárást javasolják.

Néhány esetben a Bizottság átvette, hogy sürgősségi és hatékonysági intézkedésekre van szükség. Ez a néhány eset a hatékonysággal kapcsolatos a jóváhagyások megújításakor a határidők betartása érdekében, valamint a sürgősséggel abban az esetben, ha emberek vagy állatok egészségét fenyegeti veszély.

3.3. A Tanács által bevezetett új rendelkezések

A Tanács néhány technikai meghatározással bővítette a 3. cikket, mint például: foglalkozásszerű felhasználó, jelentős anyagcseretermék, szennyeződés stb.

A 4. cikket néhány további, a növényvédelmi szerek használatára vonatkozó követelménnyel bővítették különösen az ivóvíz tekintetében, melyek összhangban állnak az Európai Parlament által a 255. módosításban javasolt módosítások némelyikével.

A Tanács a II. mellékletben szereplő jóváhagyási kritériumoktól való eltérés lehetőségével bővítette a 4. cikket a (7) bekezdésben. Ez az eltérés olyan anyagok jóváhagyását is lehetővé tenné, amelyek nem felelnek meg bizonyos jóváhagyási kritériumoknak (a II. melléklet 3.6.3., 3.6.4., 3.6.5. és 3.8.2. pontja értelmében nem rákkeltő vagy 2. kategóriájú, reprodukciót károsító vagy az endokrin rendszert károsító anyagok).

A 14. cikk határidőt vezet be a hatóanyagok jóváhagyásának megújítására (legfeljebb 15 év, illetve a 4. cikk (7) bekezdése értelmében történő eltérés esetén kivételesen legfeljebb 5 év).

Az ellenanyagok és a kölcsönhatás-fokozók tekintetében a Tanács kiegészítése az adatkövetelmények meghatározását írta elő kötelezettségként a Bizottság számára (25. cikk). Arról is rendelkezett, hogy az egyenértékűség értékelése (37. cikk) és a jóváhagyási kritériumok (II. melléklet, 3.6.–3.9. pont) nem csak a hatóanyagokra, hanem az ellenanyagokra és kölcsönhatás-fokozókra is vonatkozik.

Az új 29a. cikk feljogosítja a tagállamokat arra, hogy bizonyos feltételek mellett ideiglenes engedélyeket adjanak ki (teljes dosszié, késedelmes értékelési eljárás, megállapított szermaradvány-határérték). Ez a rendelkezés nagyjából összhangban áll az Európai Parlament 281. módosításával.

A 35. cikk azzal a pontosítással szolgál, hogy a dossziéknak a mindenkori tudományos és műszaki ismeretek fényében történő értékeléséhez a kérelem benyújtásának idején hozzáférhető útmutatókat kell használni. Ez összhangban áll az Európai Parlament 136. módosításával.

A kölcsönös elismerésre és a zónarendszerre vonatkozó rendelkezéseket (24. preambulumbekezdés, 35., 39. és 78a. cikk, valamint az I. melléklet) a szövegen belül átcsoportosították és részben módosították. A Bizottság javaslatán túl lehetőség nyílna a másik zónában engedélyezett növényvédő szerek, a helyettesítendő anyagot tartalmazó növényvédő szerek (39. cikk), az ideiglenes engedélyek, illetve a 4. cikk (7) bekezdése szerinti eltérés értelmében jóváhagyott hatóanyagot tartalmazó növényvédő szerek önkéntes kölcsönös elismerésére. Vetőmagcsávázáshoz vagy üresen álló helyiségekben/konténerekben történő felhasználás esetén uniós szinten kötelező a kölcsönös elismerés. A csávázott vetőmagok forgalomba hozatalára vonatkozó rendelkezések külön cikkbe kerültek.

A Tanács egy olyan új eljárást is felvett, amely lehetővé teszi a mezőgazdasági tevékenységben részt vevő hivatalos vagy tudományos szervezetek, mezőgazdasági szakmai szervezetek és szakmai felhasználók számára, hogy egy engedély kölcsönös elismerését kérjék egy tagállamban még akkor is, ha az engedély birtokosa ezt nem kérvényezi vagy támogatja.

A közös álláspont fenntartja a kötelező kölcsönös elismerést, de egy eltérés (35. cikk (3) bekezdés) megengedi a helyi viszonyokhoz történő hozzáigazítást és kivételesen azt is, hogy a tagállamok – más módon ellenőrizhetetlen, konkrét, igazolt egészségügyi vagy környezetvédelmi kockázatok esetén – megtagadják az engedélyt.

A Tanács bevezetett egy vetőmagcsávázásra vonatkozó rendelkezést (az új, 26a. preambulumbekezdés és a 47a. cikk), amely a csávázott vetőmagok címkézésével kapcsolatban fogalmaz meg kiegészítő követelményeket, és amely feljogosítaná a tagállamokat arra, hogy korlátozzák a csávázott vetőmagok használatát, ha a vetőmag csávázásához használt növényvédő szer miatt súlyos veszélyt jelentenek.

Az engedélyek megújításához vagy felülvizsgálatához szükséges vizsgálatokra két év hat hónapos további adatvédelmi időszak biztosított (56. cikk).

Néhány változtatás történt a titoktartási szabályokat megállapító 60. cikkben. Ezek a módosítások többnyire technikai jellegűek, és a vállalatok kereskedelmi jogainak védelme és a magánszemélyek magánéletének és becsületének védelme közötti különbséget pontosítják.

A Tanács a 65. cikkből törölt minden, a Bizottság eredeti javaslata szerinti kifejezett utalást az élelmiszerek és állati takarmányok nyomon követéséről és ellenőrzéséről szóló 882/2004/EK rendeletre, amelyhez ezek az ellenőrzések hasonlóak lennének, de a 38. preambulumbekezdésben megtartotta a rendeletre történő utalást.

A Tanács a 78. cikket a kölcsönhatás-fokozók növényvédő szerekben való felhasználására vonatkozó eltéréseket, valamint egy, a hatásfokozókra vonatkozó munkaprogramot megállapító rendelkezésekkel bővítette.

A 78a. cikk rendelkezik az engedélyek kölcsönös elismerése működésének, a zónarendszer és a jóváhagyás kritériumainak felülvizsgálatáról, melyről a Bizottságnak öt éven belül jelentést kell készítenie.

A Tanács módosította a II. melléklet 3.6.2.–3.6.5. és 3.8. pontjának a jóváhagyási kritériumokról szóló szövegét. Az 1. vagy 2. kategóriájú mutagén anyagokat nem lehet jóváhagyni növényvédő szerekben való felhasználásra. Rákkeltő, a reprodukciót vagy az endokrin rendszert károsító anyagokat csak akkor lehet jóváhagyni, ha a használatuk csak elhanyagolható mértékben veszélyezteti az embereket vagy a környezetet (az utóbbit csak az endokrin rendszert károsító anyagok esetében). A fogyasztók elhanyagolható veszélyeztetettségének fogalmát tovább pontosítja a növényvédőszer-maradékok határértékének megállapításáról szóló 396/2005/EK rendeletre vonatkozó utalás.

3.4. A közös álláspont elfogadása során felmerülő jelentős problémák

Jogalap

A Bizottság javaslata a 37. cikken és a 152. cikk (4) bekezdésének b) pontján alapul, melyek mindketten mezőgazdasági szövegek. A Bizottság felfogása szerint a javaslat mezőgazdasági témájú, mivel a növényvédő szerek hiánya hátrányosan befolyásolná a mezőgazdasági hozamokat (6. preambulumbekezdés). A 37. cikk megfelelő alapul szolgál a mezőgazdasági termékek „termelésére és értékesítésére” vonatkozó összes szabályhoz, amelyek hozzájárulnak a közös agrárpolitika egy vagy több célkitűzésének az eléréséhez. A javaslat azt határozza meg, hogy mely szereket lehet a földeken használni, ezért egyértelműen kapcsolódik a mezőgazdasági termeléshez. A mezőgazdasági termelés környezetbarátabb formáinak az ösztönzése is a közös agrárpolitika célkitűzései közé tartozik.

A 152. cikk (4) bekezdésének b) pontja a növény-egészségügy területén határoz meg intézkedéseket, amelyeknek közvetlen célja az emberek egészségének a védelme.

A közös álláspont átveszi a 95. cikket (közös piac), de törli a 152. cikk (4) bekezdésének b) pontját. A Bizottság elfogadta ezt a kompromisszumot, de írásos nyilatkozatot tett.

56. cikk az adatvédelemről

A Bizottság javaslata 10 éves adatvédelmi időszakot ír elő. A közös álláspont úgy rendelkezik, hogy ezt az időszakot különleges esetekben (pl. kiterjesztés kisebb jelentőségű növénykultúrákra) 13 évre lehet meghosszabbítani. A hatóanyag jóváhagyásának minden egyes meghosszabbítása után 2,5 év adatvédelmi időszakot is megállapít.

Az adatvédelmi időszaknak a felhasználás kisebb jelentőségű növénykultúrákra történő kiterjesztése esetén bekövetkező meghosszabbítása, amelyet az Európai Parlament is javasolt (196. módosítás), nem ellentmondásos. Az adatvédelmi időszaknak megújítás esetén bekövetkező meghosszabbítása azonban gátolhatja a generikus szerek gyártóinak a piacra jutását. A Bizottság nem fogadta el az Elnökség azon javaslatát, hogy megújításkor 5 évre biztosítsák az adatok védelmét, de elfogadta a 2,5 évről szóló kompromisszumos javaslatot. Az Európai Parlament 194. módosításában utalt a jogszabály-módosításhoz szükséges kiegészítő adatok védelmére.

65. cikk a nyomon követésről és ellenőrzésről

A Bizottság elfogadta az élelmiszerek és állati takarmányok nyomon követéséről és ellenőrzéséről szóló 882/2004/EK rendeletre vonatkozó részletes hivatkozás törlését a 65. cikkből. Ez nagyobb bizonytalanságot jelent majd az ellenőrzéssel és nyomon követéssel kapcsolatos végrehajtási intézkedések hatályát illetően. A közös álláspont azonban még mindig hivatkozik a 882/2004/EK rendeletre a 38. preambulumbekezdésben. Ezért a végrehajtási intézkedés tekintetében ugyanazok maradnak a célkitűzések.

A jóváhagyás kritériumai

A bizottsági javaslat kritériumokat határoz meg a hatóanyagok jóváhagyására. A Bizottság azt javasolta, hogy a rákkeltő, mutagén vagy a reprodukciót károsító, 1. és 2. kategóriába tartozó (besorolt vagy besorolásra váró) anyagokat (1. kategória: megfelelően bizonyított, hogy a hatóanyag veszélyezteti az emberi egészséget; 2. kategória: erős a gyanú, hogy a hatóanyag hatást gyakorol az emberi egészségre) vagy az endokrin rendszert károsító anyagokat csak akkor lehessen jóváhagyni, ha a veszélyeztetettség elhanyagolható.

A közös álláspont támogatja a Bizottság álláspontját, és megerősíti a mutagén anyagokra vonatkozó kritériumokat, amelyeket teljes mértékben ki kell zárni. Emellett azok a rákkeltő, a reprodukciót károsító és az endokrin rendszert károsító anyagok, amelyeket a veszélyeztetettség elhanyagolható mértéke miatt jóvá lehetett hagyni, lehetőség szerint helyettesítendő anyagokként kezelendőek a növényvédő szerek tagállami szintű engedélyezése tekintetében (II. melléklet, 4. pont, 5. és 6. francia bekezdés).

Eltérés (4.7. cikk) rendelkezik arról, hogy ha nincs más lehetséges mód egy súlyos növény-egészségügyi veszély megfékezésére, akkor legfeljebb 5 évre akkor is jóvá lehet hagyni egy hatóanyagot, ha nem elégíti ki a felsorolt kritériumokat. A felhasználására azonban csak kockázatcsökkentő intézkedések mellett lenne mód, hogy a lehető legkisebb mértékben veszélyeztesse az embereket, az élelmiszerekben és állati takarmányokban megengedett növényvédőszer-maradékok határértékeit pedig a rendes eljárások szerint kellene megállapítani. Ezek az anyagok a kötelező kölcsönös elismerés hatályából is ki lennének zárva (40. cikk (2) bekezdés d) pont). A rákkeltő anyagok és a reprodukciót károsító anyagok 1. kategóriájába tartozó anyagok ki vannak zárva az eltérés hatályából.

Emellett a 14. cikk (hatóanyagok jóváhagyásának megújítása) azt pontosítja, hogy az ilyen anyagok jóváhagyását nem 15 évre újítják meg (mint a többi anyag esetében), hanem legfeljebb 5 évre.

A Bizottság írásos nyilatkozatot tett, amelyben pontosítja, hogy miként fogja alkalmazni az eltérést.

4. KÖVETKEZTETÉS

A Bizottság azon a véleményen van, hogy a közös álláspont teljes mértékben megőrzi a Bizottság eredeti javaslatának kulcsfontosságú elemeit és az Európai Parlament első olvasatban tett számos módosításának szellemét.

A Bizottság ezért egyetért a Tanács által minősített többséggel elfogadott közös állásponttal.

5. A BIZOTTSÁG NYILATKOZATAI

A BIZOTTSÁG A MELLÉKELT KÉT ÍRÁSOS NYILATKOZATOT TETTE.

MELLÉKLET

A BIZOTTSÁG NYILATKOZATAI

(1) „A Bizottság elismeri, hogy az az eljárás, amely abban az esetben is lehetővé teszi a hatóanyagok legfeljebb 5 éves időtartamra történő jóváhagyását, ha azok nem felelnek meg a felsorolt kritériumoknak, eltérést jelent a hatóanyagok jóváhagyásánál alkalmazott rendes eljárástól. A Bizottság hangsúlyozza, hogy az eltérés csak azokban az esetekben alkalmazandó, ahol dokumentáltan bizonyított, hogy nem állnak rendelkezésre más eszközök valamely súlyos növény-egészségügyi veszély megfékezéséhez. A jóváhagyásról komitológiával kell dönteni, így valamennyi tagállam részt vesz nemcsak a hatóanyag dokumentációjának értékelésében, hanem azon dokumentumok értékelésében is, amelyek bizonyítják, hogy nem áll rendelkezésre más lehetőség. Az esetlegesen javasolt jóváhagyásnak szigorú feltételei lesznek, a jóváhagyó határozat tartalmazni fogja például az emberek és a környezet veszélyeztetésének minimalizálása érdekében meghozandó kockázatcsökkentő intézkedéseket.”

(2) „A Bizottság sajnálatát fejezi ki azzal kapcsolatban, hogy a javaslat jogalapjából törölték a Szerződés 152. cikke (4) bekezdésének b) pontját. A javaslat egyik fő célja az emberek és az állatok jó egészségi állapotának az elérése, valamint a környezet védelme.

Annak érdekében, hogy a törvényhozási folyamat továbbhaladhasson, és a rendelet-javaslat elfogadására időben sor kerülhessen, a Bizottság elfogadja a Tanács közös álláspontját, mivel a kompromisszum lényege összességében megfelel a javaslat célkitűzéseinek.

A Bizottság fenntartja magának a jogot, hogy elfogadja a megfelelő módosítást, amennyiben az Európai Parlament második olvasatban visszaillesztené a 152. cikket mint a javaslat egyik jogalapját.”